पुलिस ट्रेनिंग में पुरानी किताबें होंगी बंद, बदलेगा सिलेबस
पुलिस ट्रेनिंग स्कूल में नव आरक्षकों की ट्रेनिंग का सिलेबस धीरे-धीरे बदला जाएगा। सिलेबस से अब अनुपयोगी पुरानी किताबें हटाकर रिटायर अफसरों के अनुभव, सुप्रीम कोर्ट तथा हाईकोर्ट के लैंडमार्क जजमेंट और गाइड लाइंस पढ़ाई जाएंगीं। इसके अलावा कॉल डिटेल रिकॉर्ड के अध्ययन और साइबर क्राइम डिटेक्शन के तरीके भी ट्रेनिंग के दौरान बताए जाएंगें। मंगलवार को तिघरा स्थित पुलिस ट्रेनिंग स्कूल का निरीक्षण करने आईं स्पेशल डीजी ट्रेनिंग रीना मित्रा ने पीटीएस के अफसरों से चर्चा कर उन्हें यह निर्देश दिए।
तिघरा स्थित पुलिस ट्रेनिंग स्कूल का निरीक्षण करने पहुंचीं स्पेशल डीजी ट्रेनिंग रीना मित्रा ने नव आरक्षकों की कक्षाओं का निरीक्षण किया। उन्होंने नव आरक्षकों को फोरेंसिक, साइबर क्राइम जैसे नए विषयों के एक्सपर्ट्स से भी ट्रेनिंग दिलवाने की बात कही। उन्होंने एसपी पीटीएस संजीव कंचन तथा अन्य अफसरों से चर्चा कर कहा कि अपराधी अपराध करने के नए तरीके अपना रहे हैं, इसलिए नवआरक्षकों को भी ऐसी ट्रेनिंग दी जाए कि वे जब नौकरी पर पहुंचे तो ऐसे अपराधी पकड़ने में उन्हें परेशानी न हो। नव आरक्षकों को कॉल डिटेल रिकॉर्ड और साइबर क्राइम डिटेक्टशन की नई तकनीकें सिखाने पर जोर दिया जाएगा।
hin_Deva hin_Deva hin_Deva